После три дана немачко напредовање је успорило, јер је пешадија била исцрпљена, а постало је и јако тешко покретање артиљерије и снабдевања да би се логистички подржало напредовање. стигле су свеже британске и аустралијске јединице у битан железнички чвор Амијен, тако да је одбрана учвршћена. Ерих Лудендорф је 25. марта 1918. обуставио операцију Мишел. По стандардима тога времена Немци су битно напредовали на фронту, али била је то пирова победа због великог броја жртава. Осим тога новодобијена територија није била од велике важности, јер су Амијен и Арас остали у савезничким рукама. Новодобијеном територијом било се тешко кретати, јер се већина састојала од изгранатиране дивљине остављене после битке на Соми. Ту територију је било тешко и бранити од контранапада. Савезници су изгубили 250.000 војника (Британци, из Британске империје, Французи и Американци). Осим тога изгубили су 1.300 комада артиљерије и 200 тенкова. Све то могло се надокнадити, било из британских фабрика или доласком америчке војске. Немци су изгубили 239.000 војника, а највише специјалних јединица јуришника. Губитак јуришника је био ненадокнадив. Почетно немачко славље због успешног почетка офанзиве претворио се касније у разочарење, јер нису постигнути одлучни резултати.